Diari Oficial de la Generalitat Valenciana


Sumari del DOGV 5373, del 24-10-2006 (2006/12886)

ORDE de 21 de setembre de 2006, de la Conselleria de Sanitat, per la qual s'establixen les bases reguladores i es convoquen ajudes per a treballs d'investigació en matèria d'atenció de mitjana i llarga estada per a l'any 2006.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5373

Data del DOGV
:   24-10-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/12831


Data del document
:   21-09-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * Agència Valenciana de Salut
    * suport econòmic
    * fundació
    * ajuda pública
    * personal d'investigació
    * societat sense fins de lucre
    * sistema d'informació
    * centre d'investigació
    * investigació mèdica

ORDE de 21 de setembre de 2006, de la Conselleria de Sanitat, per la qual s'establixen les bases reguladores i es convoquen ajudes per a treballs d'investigació en matèria d'atenció de mitjana i llarga estada per a l'any 2006. [2006/12735]  
Entre els objectius de la Conselleria de Sanitat destaca la investigació en tot allò que faça referència a l'atenció de persones majors i malalties cròniques en modalitat de mitjana i llarga estada, per a això s'ha disposat en pressupostos generals de línies específiques d'investigació i assessorament en esta matèria, per a estudiar, investigar i assessorar a la Conselleria de Sanitat, a través de l'Agència Valenciana de Salut.  
Per tot això, es convoquen les ajudes que es relacionen a continuació, que es regiran per les normes específiques contingudes en els corresponents annexos d'esta orde i, en allò que els siga d'aplicació, s'ajustaran al que s'ha disposat en:  
. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,  
. El Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
. La Llei General de Subvencions 38/2003, de 17 de novembre.  
En atenció d'estes consideracions i fent ús de les facultats que em conferix l'article 35 ll) de la Llei 5/1983, de 30 de desembre, de Govern Valencià, l'article 47.11 del text refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 del Consell de la Generalitat Valenciana i el Decret 26/2005, de 4 de febrer, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat,   
ORDENE  
Article 1. Objecte i classes d'ajudes  
La present orde té com a objecte convocar concurrència competitiva per a la concessió de les ajudes que a continuació es relacionen, en matèria d'atenció de mitjana i llarga estada sanitària i aprovar les bases per què es regiran, que s'incorporen com a annex a la present orde:  
\*Programa d'ajudes per a la realització de treballs d'investigació. (Annex).  
Article 2. Finançament  
Les ajudes que regula esta orde es finançaran a càrrec dels Pressupostos de la Generalitat Valenciana per al 2006, Aplicació Pressupostària 94.42.88.5481.150.67.0, línia de subvenció T4538000, .Promoció d'activitats d'interés sociosanitari., per un import total màxim de 50.000,00 euros.   
Article 3. Desplegament i aplicació de l'orde  
El director gerent de l'Agència Valenciana de Salut, en l'àmbit de les seues competències, o si és el cas la persona que hi delegue, podrà adoptar les mesures necessàries per al desplegament i aplicació de la present orde.  
DisposiciÓ addicional  
En el cas que es produïra un augment dels crèdits per a atendre estes subvencions, el conseller de Sanitat, mitjançant una resolució publicada en el Diari Oficial de la Generalitat, podrà incrementar en la quantia corresponent l'import global màxim destinat al finançament de les subvencions previstes en esta orde, sense necessitat que s'amplie el termini de presentació de les sol.licituds.  
L'import de les subvencions, en cap cas podrà ser de tal quantia que, aïlladament o en concurrència amb subvencions o ajudes d'una altra administració supere el cost de l'activitat que haja de fer el beneficiari.  
DisposiciÓ final  
La present orde entrarà en vigor l'endemà de la publicació en el Diari Oficial de la Generalitat.  
Contra la present convocatòria i les seues bases, que exhaurixen la via administrativa, es pot interposar un recurs potestatiu de reposició davant del conseller de Sanitat, en el termini d'un mes des de la publicació, en els termes previstos en l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé pot interposar-se directament recurs contenciós administratiu, en el termini de dos mesos, davant de la Sala Contenciosa Administrativa del Tribunal Superior de Justícia de la Comunitat Valenciana, segons el que preveu la Llei 29/1998, de 13 de juliol, reguladora de la dita jurisdicció.   
València, 21 de setembre de 2006.  
El conseller de Sanitat,  
Rafael Blasco Castany  
ANNEX  
Bases de la convocatòria d'ajudes d'investigació  
 en atenció de mitjana i llarga estada  
Primera. Finalitat de la convocatòria  
1. Esta convocatòria de subvencions té com a finalitat fomentar la realització de projectes que versen sobre alguna de les matèries següents:  
. Projectes d'investigació sobre la informació rutinària que actualment es recull als hospitals de crònics i llarga estada, per a aconseguir una anàlisi profunda de l'activitat d'estos centres, propostes de classificació de pacients en funció de característiques comunes, que expresse de manera mes rigorosa la complexitat assistencial d'estos dispositius assistencials i una anàlisi de costos que puga ser utilitzada en el finançament.  
. Projectes d'investigació referits a l'atenció en atencions pal.liatives i malalties cròniques que analitzen la qualitat assistencial i proposen vies de millora.  
. Projectes d'investigació que suposen la introducció de nous sistemes de treball multidisciplinari per a l'exercici de l'activitat assistencial en els hospitals de crònics i llarga estada, així com propostes validades d'avaluació  
. Projectes d'investigació que analitzen propostes funcionals o orgàniques que garantisquen la continuïtat i la qualitat assistencial dels pacients ancians i crònics a la Comunitat Valenciana.  
2. Les ajudes concedides tindran la finalitat de sufragar les despeses de funcionament que genere el desplegament dels projectes d'investigació. En cap cas, les subvencions que regula esta orde podran ser destinades a finançar inversions, ni adquisicions de material inventariable i/o equipament.  
Segona. Beneficiaris  
Podran participar en esta convocatòria:  
1. Les entitats públiques o privades que per la seua activitat professional es dediquen a l'anàlisi i el desplegament de sistemes d'informació sanitaris, l'anàlisi estratègica, l'avaluació de servicis i la consultoria de les organitzacions sanitàries, atenint-se al que disposa l'apartat segon del punt 3 de l'article 11 de la Llei 38/2003, de 17 de novembre.  
2. Les fundacions que desenvolupen investigació en distintes vessants de l'atenció sociosanitària.  
Queden exceptuats de subvenció els programes que, si bé reunixen els requisits de les presents bases, tinguen concertat amb esta conselleria un conveni de col.laboració específic per a dur-lo a terme.  
Tercera. Sol.licituds i documentació  
1) Sol.licituds  
Les entitats o fundacions que desitgen prendre part en la convocatòria formularan les sol.licituds dirigides al director gerent de l'Agència Valenciana de Salut, en el Registre de la Conselleria de Sanitat, situat al carrer del misser Mascó núm. 31, 46362 València, sense perjuí del que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, que modificava l'anterior.  
El termini de presentació de sol.licituds és de 15 dies hàbils, comptador des de l'endemà la publicació d'esta orde en el Diari Oficial de la Generalitat Valenciana.  
2) Documentació  
La sol.licitud s'acompanyarà sempre dels documents següents:  
1. Memòria del projecte d'investigació, amb el contingut següent mínim:  
a) Dades d'identificació del projecte.  
b) Relació, si és el cas, de l'equip investigador, amb indicació de l'investigador principal, dedicació horària al projecte i conformitat de l'interessat acreditada amb la seua firma. S'aportarà una fotocòpia del DNI o passaport de tots els membres de l'equip.   
c) Objectius: generals i específics  
d) Pla de treball: activitats i calendari de realització.  
e) Pressupost del projecte.  
2. Currículum de cada un dels investigadors que participen en el projecte, amb el contingut següent mínim:  
a) Dades de filiació.  
b) Formació acadèmica.  
c) Activitat professional.  
d) Activitat docent.  
e) Publicacions.  
f) Participacions en actes científics.  
g) Altres investigacions realitzades.  
h) Altres dades interés.  
3. En el cas que l'ajuda siga sol.licitada per una institució sense finalitat lucrativa, ha d'aportar-se la certificació acreditativa de l'acord adoptat per l'òrgan competent que autoritze la sol.licitud de l'ajuda així com una còpia autenticada o fotocòpia confrontada dels estatuts en què haurà de constar explícitament l'àmbit de la institució, així com la inexistència de finalitat lucrativa entre els seus fins.   
Si la documentació aportada fóra incompleta o no reunira els requisits exigits en les presents bases, el sol.licitant serà requerit perquè, en el termini de 10 dies, complete la documentació o esmene la falta, amb l'advertència que, si no ho fera, s'arxivarà la sol.licitud de subvenció sense més tràmit.  
Quarta. Procés de selecció  
1. Comissió de selecció:  
La selecció dels projectes i la proposta de concessió d'ajudes serà realitzada per una comissió composta per:  
. President: el director general d'Assistència Sanitària o persona que este designe.  
. Vocals: el cap del Servici d'Assistència Sociosanitària, la cap del Servici d'Anàlisi de Sistemes d'Informació Sanitària, el cap del Servici de Qualitat Assistencial de la Direcció General de Qualitat i Atenció al Pacient.  
. Secretari: un funcionari del Servici d'Assistència Sociosanitària de la Direcció General d'Assistència Sanitària.  
La comissió avaluadora podrà sol.licitar l'assessorament dels tècnics o professionals que considere oportú per a completar la valoració dels projectes presentats, així mateix, podrà comprovar per mitjà d'una entrevista els aspectes adduïts pels sol.licitants, que considere d'interés.  
El funcionament de la comissió s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú  
2. Criteris de selecció:  
Per a la concessió de les ajudes, a més de la quantia del pressupost global inclosa en els corresponents conceptes pressupostaris del programa 412.28, «Atenció Sanitària de Mitjana i Llarga Estada», dels Pressupostos de la Generalitat Valenciana per al 2006, que condiciona, sense possibilitat d'ampliació, les obligacions que es contraguen al seu càrrec, els criteris que es tindran en compte seran els següents:  
. Valoració de l'objecte de la investigació; el projecte ha de versar sobre alguna de les matèries que vénen relacionades en la base primera de la present convocatòria de subvencions (25%)  
. Valoració del disseny del projecte: Metodologia. Viabilitat. Aplicabilitat. (25%)  
. Valoració de l'equip investigador: qualitat cientificotècnica de l'investigador principal i de la resta de l'equip, així com, l'avaluació de les activitats fetes per l'equip investigador en els últims dos anys, en matèries relacionades amb els objectius d'esta orde (25%)  
. Valoració del finançament del projecte: tenen major puntuació els que plantegen una proposta més cost-eficient. (25%)  
Cinquena. Instrucció i resolució  
1. La comissió de selecció, sobre la base dels criteris exposats, elaborarà una relació provisional dels projectes seleccionats, indicarà les quantitats proposades, i la relació provisional dels projectes no seleccionats, els quals seran notificats a les persones interessades.  
2. S'establix un termini de set dies hàbils, comptats a partir de la notificació de la relació provisional esmentada en el paràgraf anterior perquè:  
. Els beneficiaris remeten a la Direcció General d'Assistència Sanitària de l'Agència Valenciana de Salut un escrit en el qual facen constar que accepten la realització del projecte presentat en les condicions aprovades per la comissió de selecció.  
. Els participants dels projectes no seleccionats poden presentar les al.legacions que estimen oportunes.  
3. Transcorregut el termini establit en el paràgraf anterior, comprovats els escrits d'acceptació, estudiades i si és el cas ateses les al.legacions presentades, la Comissió de Selecció elevarà una proposta definitiva al director gerent de l'Agència Valenciana de Salut, el qual resoldrà la convocatòria.  
4. La resolució de la convocatòria es publicarà en el Diari Oficial de la Generalitat Valenciana.  
5. El termini màxim per a resoldre i notificar la concessió definitiva de les ajudes serà d'un mes, comptat a partir del dia següent a la finalització del termini per a presentar sol.licituds.   
6. Excepcionalment, podrà acordar-se l'ampliació d'eixos terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999, de 13 de gener, de modificació de l'anterior.  
7. En tots els casos, transcorregut el termini màxim sense haver-se notificat cap resolució expressa, es produiran els efectes que recull l'article 44.1 del mateix text legal.  
8. Contra la resolució per la qual s'atorguen les subvencions, que no exhaurix la via administrativa, pot interposar-se un recurs d'alçada davant del conseller de Sanitat, d'acord amb el que establixen els articles 114 i 115, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en el termini d'un mes a comptar de l'endemà a la recepció de la present notificació, sense perjuí, que puguen interposar qualsevol altre recurs que estimen pertinent.   
9. L'Agència Valenciana de Salut de la Conselleria de Sanitat es reserva la facultat de deixar deserta, totalment o parcialment, l'adjudicació de les ajudes convocades en aquells supòsits en què no quede prou acreditada la idoneïtat o qualitat del projecte d'investigació, així com d'interpretar el contingut de les bases.  
Sisena. Pagament i justificació  
1. L'ordenació del pagament de les subvencions que es regulen en esta orde, es realitzarà d'acord amb els criteris continguts en l'article 47 bis del text refós de la Llei d'Hisenda Pública Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, i en l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:   
a) A la concessió de la subvenció es podrà lliurar el 40% de la quantitat assignada prèvia presentació per part del beneficiari de la justificació econòmica de despeses que cobrisca el percentatge citat.  
b) Una vegada justificat per l'entitat el 40% ja lliurat, es podrà procedir al pagament d'un 20% més, amb justificació prèvia de despeses.  
c) El 40% restant es farà efectiu quan es justifique correctament la totalitat de la quantitat concedida, una vegada siga presentada pel beneficiari la memòria final del projecte.  
Per a la justificació econòmica de les despeses derivades de l'execució del projecte s'haurà de presentar la documentació tenint en compte els aspectes següents:  
a) Adjuntar els originals de les factures o rebuts emesos a nom de l'entitat autora o coordinadora del projecte o d'algun dels membres que constituïsquen l'equip de treball, la composició dels quals haurà d'estar especificada en el projecte presentat. En tot cas, haurà de figurar en els documents acreditatius de la despesa el títol del projecte.  
Tal com disposa l'article 30 de la Llei 38/2003, de 17 de novembre, General de Subvencions, l'acreditació de les despeses s'haurà de fer per mitjà de factures amb validesa en el tràfic mercantil o eficàcia administrativa.  
Totes les factures hauran d'estar datades en el període comprés entre l'1 de gener i el 30 de novembre de 2006.  
La comissió de seguiment haurà d'aprovar la memòria final del projecte i emetre l'informe final, en el qual es faça constar que s'ha dut a terme de conformitat amb la forma establida i té la suficient garantia de qualitat. Si es considera que el compliment dels objectius no ha sigut total, però s'hi aproxima de manera significativa, es farà constar en l'informe final del projecte indicant el grau de compliment dels objectius fixats. D'acord amb el que s'ha disposat per l'article 37.2 de la Llei 38/2003, de 17 de novembre, General de Subvencions, esta circumstància suposaria una minoració proporcional de la subvenció concedida, sempre que s'acreditara per part del beneficiari una activitat inequívocament tendent a la satisfacció dels compromisos adquirits.   
Previ a tots i cada un dels pagaments, serà necessària una certificació de conformitat del director general d'Assistència Sanitària de la comprovació i aprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.  
Sense perjuí del que establix l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú, mentre s'estiga valorant la documentació justificativa de la subvenció, la Direcció General d'Assistència Sanitària mantindrà els originals en el seu poder. Després d'això diligenciarà aquella que siga acceptada com a justificació vàlida per tal que quede constància que es referix a una activitat ja subvencionada. Finalitzat este procés es procedirà a la devolució de la documentació original.  
Els beneficiaris que no presenten la documentació justificativa abans del 15 de desembre de 2006 perdran el dret a percebre la subvenció concedida.  
2. Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió. Els beneficiaris queden sotmesos, en la part que se'ls puga aplicar, al que prescriuen els articles 47 i 47 bis) de la Llei de la Hisenda Pública de la Generalitat.  
3. En el cas que la despesa efectuada no abaste la totalitat de la subvenció concedida, s'abonarà exclusivament la quantitat realment justificada.   
Setena. Seguiment i control  
La comissió de selecció realitzarà, una vegada adjudicades les ajudes d'investigació, funcions de seguiment, en concret li correspondrà:   
1. Establir les directrius i procediments oportuns perquè els projectes es desenvolupen segons els objectius previstos, i els seus responsables tinguen l'assessorament que puguen necessitar.  
2. Aprovar les memòries finals i elaborar l'informe final dels projectes.  
3. Proposar, si és el cas, la publicació d'algun dels projectes seleccionats o dels seus resums.  
Huitena. Reintegraments  
Els beneficiaris de les subvencions hauran de reintegrar la totalitat o part de la quantitat percebuda més els corresponents interessos de demora en els casos previstos en l'article 37 de la Llei General de Subvencions i en l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana.   
Novena. Obligacions dels beneficiaris  
Sense perjuí de les altres obligacions que exigix la legislació vigent, l'acceptació de la realització dels projectes d'investigació i la percepció de les ajudes, implica els compromisos següents:  
a) Realitzar el projecte d'investigació.  
b) No alterar la finalitat de la subvenció i complir les obligacions que establix la legislació vigent per als perceptors de fons públics.  
c) Presentar a la Direcció General d'Assistència Sanitària dos exemplars, un d'ells en suport informàtic, de la memòria d'investigació, on s'inclourà, de conformitat amb el que establix la base sisena, la corresponent justificació de les despeses.  
d) Deixar constància expressa de projecte d'investigació finançat o cofinançat per la Generalitat Valenciana en qualsevol relació que es mantinga amb tercers.  
e) Facilitar la inspecció i el control de la Direcció General d'Assistència Sanitària a fi de conéixer qualsevol aspecte de l'activitat objecte de la subvenció.  
f) Si és el cas, facilitar a la Direcció General d'Assistència Sanitària dos exemplars de la publicació dels projectes d'investigació, comunicacions a congressos i/o reunions científiques, etc., que tinguen lloc com a conseqüència de l'ajuda d'investigació rebuda.  
g) Formalitzar per escrit la cessió del seu projecte d'investigació, a fi de procedir per part de l'Agència Valenciana de Salut a allò que s'ha estipulat en la base desena de l'orde.  
h) Els beneficiaris de les ajudes, hauran d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social, en la forma que s'establix en l'Orde de 30 de maig de 1996 de la Conselleria d'Economia i Hisenda (DOGV núm. 2.775, de 21 de juny de 1996).  
i) A més, hauran de presentar una declaració responsable de no estar sotmesos en les prohibicions per a obtindre la condició de beneficiari, en els termes de l'article 13.7 de la Llei 38/2003, de 17 de novembre, General de Subvencions.  
j) En tot cas, els beneficiaris de subvencions estaran obligats a complir el que disposa l'article 14 de la Llei 38/2003, de 17 de novembre, General de Subvencions i en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana.   
k) Facilitar tota la informació econòmica, fiscal, laboral, tècnica i de qualsevol tipus, que els siga requerida per la Direcció General d'Assistència Sanitària, sense perjuí de la confidencialitat exigible.  
L'incompliment pels beneficiaris dels requisits establits en esta convocatòria, així com, de les altres obligacions que exigix la legislació vigent, originarà la revocació de les quantitats concedides, amb tots els efectes i les responsabilitats que es deriven d'estos incompliments.  
Desena. Publicitat  
L'Agència Valenciana de Salut es reserva el dret, respectant l'autoria, de difondre i publicar els treballs dels projectes d'investigació que resulten seleccionats, durant el temps màxim de dos anys comptats des de la data d'aprovació de les memòries finals per part de la comissió de seguiment, sense abonar drets d'autoria addicional.  
Si durant este període de temps els autors volen publicar el treball, ho sol.licitaran a la Direcció General d'Assistència Sanitària que haurà d'autoritzar-ho per escrit. La reserva dels drets de publicació no implica compromís d'edició per a l'Agència Valenciana de Salut.